Viiratsi 4. november 2025 nr 449

**Leie kogukonnamaja detailplaneeringu vastuvõtmine**

Maastikuarhitekt Kati Soonvald (LandComposition OÜ, registrikood 12976309) koostas Viljandi Vallavalitsuse 02.07.2024 korraldusega nr 219 „Leie kogukonnamaja detailplaneeringu algatamine ja keskkonnamõju strateegilise hindamise algatamata jätmine“ Leie külas Pihlaka tn 13a katastriüksusel (katastritunnus 32801:001:0476) algatatud detailplaneeringu (KovID: DP358) ja esitas selle vastuvõtmise otsuse tegemiseks Viljandi Vallavalitsusele (reg 14.10.2025 nr 7‑2/24/7-42).



Kolga-Jaani valla ja Tarvastu valla liitumisel Viljandi vallaga moodustus 25.10.2017 haldusüksus nimega Viljandi vald.

Detailplaneeringu eesmärgiks on püstitada kõnealusele maa-alale Leie kogukonnamaja (sh lasteaed) koos külaplatsiga ning lisaks moodustatakse üks elamumaa krunt. Detailplaneeringuala suurus on ligikaudu 3,4 ha. Detailplaneering ei ole üldplaneeringut muutev ega näe ette olulise keskkonnamõju teket. Detailplaneeringuala katastriüksuse maa sihtotstarve on maatulundusmaa 100%.

Detailplaneeringualal kehtib Kolga-Jaani Vallavolikogu 18.02.1999 määrusega nr 8 „Kolga-Jaani valla üldplaneeringu kehtestamine“ kehtestatud Kolga-Jaani valla üldplaneering, mille kohaselt on detailplaneeringualal tegemist sihtotstarbeta maaga, mis asub Leie tiheasustuspiirkonnas. Üldplaneering lubab tiheasustusalal uute hoonete püstitamist detailplaneeringu alusel.

Detailplaneeringu täpsem lahendus on toodud detailplaneeringu seletuskirjas, põhijoonisel, situatsiooniskeemil, tugiplaanil ja illustreerival joonisel, mis on lisatud käesolevale korraldusele.

Detailplaneering saadeti Päästeametile, Transpordiametile, Keskkonnaametile, Maa- ja Ruumiametile, Terviseametile (reg 25.04.2025 nr 7‑2/24/7-15) ja kaasatavatele isikutele (reg 25.04.2025 nr 7‑2/25/7-16) kooskõlastamiseks ning arvamuse avaldamiseks.

Detailplaneeringu kooskõlastas Päästeamet (reg 22.08.2025 nr 7‑2/24/7-32), Transpordiamet (reg 13.08.2025 nr 7‑2/24/7-29), Maa- ja Ruumiamet (reg 14.05.2025 nr 7‑2/24/7-18) ja Terviseamet (reg 05.08.2025 nr 7‑2/24/7-27). Keskkonnaamet (reg 22.05.2025 nr 7-2/24/7-20) loobus õigusliku aluse puudumisel detailplaneeringu kooskõlastamisest.

MTÜ Meie Leie (registrikood 80637964) (reg 23.05.2025 nr 7-2/24/7-21 ja reg 08.08.2025 nr 7-2/24/7-28) kooskõlastas detailplaneeringu tingimustega, millega on detailplaneeringu lahenduses arvestatud.

Pihlaka tn 13 omanik avaldas arvamust (reg 28.08.2025 nr 7‑2/24/7-33) ning ei nõustunud detailplaneeringu lahendust kooskõlastama, millest tulenevalt tegi planeeringu- ja GIS-spetsialist ettepanekud detailplaneeringu lahenduse täiendamiseks, mille järgselt Pihlaka tn 13 omanik (reg 21.10.2025 nr 7-2/24/7-44) kooskõlastas täiendatud lahenduse.

Ülejäänud kaasatud isikud arvamust ei avaldanud.

Vastavalt planeerimisseaduse § 133 lg-le 2 kui kooskõlastaja või arvamuse andja ei ole 30 päeva jooksul detailplaneeringu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse detailplaneering kooskõlastaja poolt vaikimisi kooskõlastatuks või eeldatakse, et arvamuse andja ei soovi selle kohta arvamust avaldada.

Detailplaneeringu vastuvõtmine on haldusmenetluse toiming. Haldusmenetluse seaduse § 72 lg 2 sätestab, et haldusmenetluse toiming vaidlustatakse koos haldusaktiga (sisulise otsusega).

Tulenevalt eeltoodust ja võttes aluseks Eesti territooriumi haldusjaotuse seaduse § 141 lg 41, planeerimisseaduse § 134, § 135 lg 1 p 1, § 135 lg 5, § 135 lg 7, Viljandi Vallavolikogu 28.02.2022 määruse nr 13 „Planeerimisseaduses sätestatud küsimuste lahendamise volitamine“ § 1 lg 1:

1. Vastu võtta Leie külas Pihlaka tn 13a katastriüksusel (katastritunnus 32801:001:0476) Leie kogukonnamaja detailplaneering (KovID: DP358, lisatud korraldusele) ja korraldada avalik väljapanek.
2. Viljandi Vallavalitsuse planeeringu- ja GIS-spetsialistil korraldada korralduse punktis 1 nimetatud detailplaneeringu avalik väljapanek ning avaldada teade detailplaneeringu vastuvõtmisest ja avalikust väljapanekust.
3. Detailplaneeringuga saab tutvuda Viljandi valla ametiasutuses (vallamajas) Sakala tn 1, Viiratsi alevik, Viljandi vald, 70101, Viljandi maakond ja elektrooniliselt Viljandi valla veebilehel [www.viljandivald.ee](https://www.viljandivald.ee/detailplaneeringud#leie-kogukonnamaja).
4. Korraldus jõustub teatavakstegemisest.

(allkirjastatud digitaalselt)

Alar Karu (allkirjastatud digitaalselt)

vallavanem Reet Pramann

vallasekretär